《蒋子宜约游义安寺不果就饮于家有诗次韵》
明代·李昱

亦知高谊重交游，投辖相欢醉未休。别墅尊罍过永夜，上方钟磬隔清秋。

渊明岂是辞莲社，安道何须见雪舟。剩水残山看不厌，杖藜还复为君留。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。